АҞӘА, цәыббра 24– Sputnik, Сариа Кәарцхьиаԥҳа. Аҟәа ақалақь аҿы аиааира амшныҳәа азгәаҭара иалагоит цәыббра 27 рзы. Абри амш аҽны аҳҭнықалақь ахы иақәиҭтәын.
Традициак аҳасаб ала ишьақәгылеит абри амш Ахьӡ-аԥша апарк аҿы аибашьҩы ибаҟа аҿаԥхьа ашәҭшьыҵәрақәа рышьҭаҵарала. Абри ашьҭахь Гәымсҭа иаадыртуеит хатәгәаԥхарала еибашьуаз рмемориалтә ӷәқәа.
Аԥснытәи аҳәынҭқарратә филармониаҿы асааҭ 16:00 рзы имҩаԥгахоит аныҳәатә концерт.
Асааҭ 16:00 рзы Амҳаџьырқәа рыԥшаҳәаҿы имҩаԥгахоит ақалақь ахақәиҭтәра иазку апленер. Асааҭ 17:00 рзы Аколонада аҿаԥхьа бреик-данс азы аиндаҭлара мҩаԥгахоит. Асааҭ 18:30 рзы амшынԥшаҳәаҿы абираҟқәа кны аныҟәарақәа мҩаԥгахоит.
Цәыббра 30 асааҭ 10:00 Алада Ешыра Аԥсны раԥхьатәи ахада Владислав Арӡынба имемориал аҟны ашәҭшьыҵәрақәа шьҭаҵахоит. Асааҭ 11:00 рзы – Ахьӡ-аԥша амемориал аҿаԥхьа ашәҭшьыҵәрақәа рышьҭаҵара мҩаԥгахоит.
Асааҭ 12:00 рзы иара абра апарад мҩаԥгахоит. Иара иалахәуп 500-ҩык рҟынӡа Аԥсны аруааи Аԥсны иҟоу Урыстәыла аруааи.
Искандер ихьӡ зху адраматә театр аҿы асааҭ 12:30 рзы еизоит "Ԥсра зқәым аполк" алахәылацәа.
Асааҭ 14:00 рзы Ахьӡ-аԥша амузеи аҟны иаадыртуеит афотоцәыргақәҵа "Аибашьра аныҩбжь".
Асааҭ 14:30 рзы ацәыргақәҵатә зал аҿы иаадыртуеит Аахыҵ Уаԥстәыла асахьаҭыхыҩцәа рфотоцәыргақәҵа.
Асааҭ 18:00 рзы Аҳәынҭқарратә филармониа асценаҿ имҩаԥысуеит аныҳәатә концерт. Аныҳәатә уснагӡатәқәа хыркәшахоит аныҳәатә салиут ала асааҭ 20:00 рзы.
Гагра ақалақь аҿы аныҳәатә уснагӡатәқәа хдыртуеит цәыббра 29 рзы. Бзыԥ, асааҭ 11:00рзы аҽы-спорттә уснагӡатәқәа ирылагоит.
Цәыббра 30 асааҭ 11:00 рзы Владислав Арӡынба ибаҟеи иҭахаз рбаҟеи рҿаԥхьа ашәҭшьыҵәрақәа шьҭаҵахоит. Асааҭ 12:00 рзы Аиааира ашҭаҿы имҩаԥгахоит амитинг. Асааҭ 19:00 рзы – аконцерт.
Гәдоуҭа аныҳәатә уснагӡатәқәа мҩаԥгахоит цәыббра 30 рзы. Асааҭ 12:00 рзы иҭахаз аибашьцәа рбаҟа аҿаԥхьа ашәҭшьыҵәрақәа шьҭарҵоит. Асааҭ 13:00 рзы – "Ԥсра зқәым аполк" аныҟәара.
Асааҭ 14:00 рзы Акультура ахан аҿы аколлективқәа "Риҵа", "Аурашьа", "Ахьышьра".
Тҟәарчал аныҳәатә уснагӡатәқәа зегьы цәыббра 30 рзы имҩаԥгахоит. Асааҭ 12:00 рзы акультура ахан аҿаԥхьа асфальт аҿы ахәыҷтәы сахьа аиндаҭлара мҩаԥгахоит.
Асааҭ 14:00 рзы Владислав Арӡынба ибаҟа аҟынтә иалагоит "Ԥсра зқәым аполк" аныҟәара.
Асааҭ 15:00 рзы акультура ахан аҿы аконцерт мҩаԥысуеит.
Асааҭ 16:00 рзы Акультура ахан аҿаԥхьа аестрадатә шәаҳәаҩцәа рконцерт мҩаԥгахоит.
Очымчыра ақалақь аҿы асааҭ11:00 рзы иҭахаз аибашьцәа рбаҟа аҿаԥхьа ашәҭшьыҵәрақәа шьҭарҵоит.
Асааҭ 13:00 рзы – Акультура ахан аҟны аестрадатә шәаҳәаҩцәа рконцерт мҩаԥгахоит.
Гал, цәыббра 30 асааҭ 17:00 рзы ашҭа хадаҿы аныҳәатә концерт мҩаԥгахоит.